**Općina Sveti Križ Začretje**



**Vodič za građane**

**Obrazloženje**

**Proračuna Općine Sveti Križ Začretje**

**za 2022. godinu**

**UVOD**

Proračun je jedan od najvažnijih dokumenata koji se donosi na razini jedinice lokalne i područne (regionalne) samouprave (JLP(R)S). Proračun je akt kojim se procjenjuju prihodi i primici te utvrđuju rashodi i izdaci JLP(R)S za proračunsku godinu.

Proračun se odnosi na proračunsku godinu i vrijedi za jednu godinu. Proračunska godina je razdoblje od 12 mjeseci, a počinje od 01. siječnja, a završava 31. prosinca.

Proračun se sastoji od općeg i posebnog dijela.

Opći dio proračuna čini Račun prihoda i rashoda i Račun financiranja.

Posebni dio proračuna sastoji se od plana rashoda i izdataka proračunskih korisnika iskazanih po vrstama, raspoređenih u programe koji se sastoje od aktivnosti i projekata.

Račun prihoda i rashoda proračuna sastoji se od prihoda i rashoda prema ekonomskoj klasifikaciji:

1. Prihodi:
2. prihodi od poreza
3. pomoći
4. prihodi od imovine
5. prihodi od pristojbi i naknada
6. ostali prihodi
7. prihodi od prodaje nefinancijske imovine
8. Rashodi:
9. rashodi za zaposlene
10. materijalni rashodi
11. financijski rashodi
12. subvencije
13. pomoći
14. naknade građanima i kućanstvima na temelju osiguranja i druge naknade
15. ostali rashodi
16. rashodi za nabavu nefinancijske imovine.

U Računu financiranja iskazuju se primici od financijske imovine i zaduživanja te izdaci za financijsku imovinu i za otplatu kredita i zajmova.

Proračun donosi predstavničko tijelo JLP(R)S odnosno Općinsko vijeće. Proračun se prema Zakonu mora donijeti najkasnije do konca tekuće godine za iduću godinu prema prijedlogu kojega utvrđuje načelnik.

**PRORAČUN OPĆINE SVETI KRIŽ ZAČRETJE ZA 2022. GODINU**

Proračun Općine Sveti Križ Začretje izrađen je u skladu sa Smjernicama Ministarstva financija te na osnovu realizacije prihoda i rashoda prethodnih godinama, u skladu sa prijedlozima Financijskih planova proračunskih korisnika Općinske knjižnice i čitaonice Sveti Križ Začretje te Dječjeg vrtića Sveti Križ Začretje.

Prihodi Proračuna planirani su u ukupnom iznosu od 26.806.386,69 kn, dok su rashodi planirani u iznosu od 27.655.000,00 kn. Razlika između planiranih prihoda i rashoda iznosi -848.613,31 kn (manjak) te će se za pokriće istog koristiti kumulirani višak prethodnih godina.

Ukupni proračun sadrži 31.000,00 kn namjenskih prihoda i rashoda proračunskog korisnika Općinske knjižnice i čitaonice Sveti Križ Začretje te 825.000,00 kn namjenskih prihoda i rashoda proračunskog korisnika Dječjeg vrtića Sveti Križ Začretje.

U nastavku se daje detaljno obrazloženje za planirane prihode i rashode.

**PRIHODI OD POREZA**

1. **Porez i prirez na dohodak**

Obveznici poreza na dohodak su fizičke osobe koje ostvaruju dohodak iz bilo kojeg od ovih izvora:

61111 dohodak od nesamostalnog rada (po osnovi plaće i mirovine)

61121 dohodak od samostalne djelatnosti i djelatnosti za koje se dohodak utvrđuje i oporezuje kao dohodak od samostalne djelatnosti, a utvrđuje se na temelju poslovnih knjiga (dohodak od obrta i s obrtom izjednačenim djelatnostima, dohodak od slobodnih zanimanja i dohodak od poljoprivrede i šumarstva)

61122 dohodak od obrta i s obrtom izjednačenih djelatnosti i na dohodak od slobodnih zanimanja koji se utvrđuje paušalno

61123 dohodak od drugih samostalnih djelatnosti koje se povremeno obavljaju

61131 dohodak od imovine i imovinskih prava - dohodak od imovine na temelju najma ili zakupa nekretnina, dohodak od imovinskih prava, dohodak od otuđenja (prodaja, zamjena i drugi prijenos) nekretnine i imovinskog prava u roku tri godine od dana nabave, pod propisanim uvjetima i dohodak od otuđenja (prodaja, zamjena i drugi prijenos) više od tri nekretnine ili više od tri imovinska prava iste vrste u razdoblju od pet godina

61133 dohodak koji se raspoređuje na osnovu najamnine i zakupnine

61141 dohodak od kapitala (primici od dividendi i udjela u dobiti na temelju udjela u kapitalu, primici od udjela u dobiti ostvareni dodjelom ili opcijskom kupnjom vlastitih dionica, primici od izuzimanja imovine i korištenja usluga na teret dobiti tekućeg razdoblja i primici po osnovi kamata, a osobito primici od kamata na kunsku i deviznu štednju - po viđenju, oročenu ili rentnu štednju, uključujući i prinos, nagradu, premiju i svaku drugu naknadu ostvarenu iznad visine uloženih sredstava; zatim primici od kamata po vrijednosnim papirima, primici od kamata po osnovi danih zajmova i primici ostvareni na temelju podjele prihoda investicijskog fonda u obliku kamata, ako se ne oporezuju kao udjeli u dobiti na temelju podjele dobiti ili prihoda investicijskog fonda)

61143 dohodak od kamata, odnosno primici od kamata na kunsku i deviznu štednju (po viđenju, oročenu ili rentnu štednju, uključujući i prinos, nagradu, premiju i svaku drugu naknadu ostvarenu iznad visine uloženih sredstava), primici od kamata po vrijednosnim papirima, primici od kamata po osnovi danih zajmova, primici ostvareni na temelju podjele prihoda investicijskog fonda u obliku kamata ako se ne oporezuju kao udjeli u dobiti na temelju podjele dobiti ili prihoda investicijskog fonda.

61145 dohodak od osiguranja (primici u visini uplaćenih i porezno priznatih premija životnog osiguranja s obilježjem štednje i dobrovoljnoga mirovinskog osiguranja)

Porez na dohodak uplaćuje se u državni proračun, a prihod od istog dijeli se u zakonom određenim postocima između općine, županije, decentraliziranih funkcija, pomoći izravnanja i sl.

Ukupni prihodi od poreza na dohodak (611) planirani su u iznosu od 10.330.000,00 kn, a planiran je na osnovu realizacije iz prethodnih godina

1. **Porezi na imovinu**

**61314 Porez na kuće za odmor**

Plaća se 12,00 kn/m² korisne površine kuće za odmor. U općinskoj evidenciji trenutno imamo ukupno 110 obveznika plaćanja ovog poreza. Prihod s ove osnove planiran je u skladu sa realizacijom iz proteklih godina.

**61315 Porez na korištenje javnih površina**

Prema odluci Općinskog vijeća plaća se 11,00 kn/m² mjesečno, a u vrijeme festivala 4,00 kn/m² dnevno. Porez se tokom 2021. godine nije naplaćivao zbog pojave pandemije bolesti COVID-19, odnosno zbog određenog zatvaranja ugostiteljskih objekata uslijed pojave iste ili ograničenog broja gostiju koju može boraviti u ugostiteljskom objektu u istom trenutku. Ovaj porez će, ovisno o daljnjoj situaciji sa spomenutom pandemijom, plaćati 4 ugostiteljska objekta koji koriste javne površine za terase na Trgu hrvatske kraljice Jelene cijele godine. Planirana je također naplata starih dugova.

**61341 Porez na promet nekretnina**

Obveznici plaćanja ovog poreza su stjecatelji vlasništva nekretnine u Republici Hrvatskoj kad se na takvo stjecanje ne plaća porez na dodanu vrijednost (PDV). Porezna osnovica je tržišna vrijednost nekretnine u trenutku nastanka porezne obveze. Tržišna vrijednost nekretnine je cijena nekretnine koja se postiže ili se može postići na tržištu u trenutku nastanka porezne obveze. Predmet oporezivanja je promet nekretnina. Prometom nekretnina ne smatra se stjecanje novosagrađenih građevina, koje se oporezuje prema odredbama Zakona o porezu na dodanu vrijednost. Prihod od ovog poreza u potpunosti je prihod jedinica lokalne samouprave. Prihod s ove osnove planiran je na osnovu realizacije iz prethodnih godina te u skladu sa informacijama dobivenim od porezne uprave vezano uz stanje nepodmirenih obaveza po ovom porezu.

**61342 Prihod od prenamjene zemljišta**

Promjena namjene poljoprivrednog zemljišta u nepoljoprivredne svrhe provodi se u skladu s dokumentima prostornog uređenja i drugim propisima.

Jednokratna naknada za promjenu namjene poljoprivrednog zemljišta zbog umanjenja vrijednosti i površine poljoprivrednog zemljišta kao dobra od interesa za Republiku Hrvatsku plaća se prema površini građevinske čestice utvrđene na temelju izvršnog akta kojim se odobrava građenje, odnosno po primitku potvrde glavnog projekta, odnosno prema površini zemljišta ispod zgrade ozakonjene rješenjem o izvedenom stanju.

Rješenje o naknadi donosi nadležno upravno tijelo na temelju podataka iz modula eNekretnine informacijskog sustava prostornog uređenja o prosječnoj vrijednosti zemljišta unutar građevinskog područja.

Sredstva ostvarena od naknade za promjenu namjene prihod su državnog proračuna 70% i 30% proračuna jedinice lokalne samouprave na čijem se području poljoprivredno zemljište nalazi.

Sredstva koja su prihod proračuna jedinice lokalne samouprave namijenjena su isključivo za okrupnjavanje, navodnjavanje, privođenje funkciji i povećanje vrijednosti poljoprivrednog zemljišta.

Iznos je planiran na osnovu realizacije iz prethodnih godina.

**614 Porezi na robu i usluge**

**61424 Porez na potrošnju alkoholnih i bezalkoholnih pića**

Obveznik poreza na potrošnju jest pravna i fizička osoba koja pruža ugostiteljske usluge. Osnovicu poreza na potrošnju čini prodajna cijena pića koje se proda u ugostiteljskim objektima. Stopa po kojoj se ovaj porez plaća iznosi 3%. Na području naše Općine trenutno je evidentirano 22 obveznika ovog poreza. Planirani iznos temelji se na realizaciji iz prethodnih godina, ali i na najavi podmirenja dugovanja iz prethodnih godina na osnovu sklopljenih sporazuma o obročnoj otplati dugovanja. Kod realizacije prihoda po ovoj osnovi također treba uzeti u obzir pandemiju bolesti COVID-19 i činjenicu da ugostiteljski objekti u najmanju ruku ne rade obimom kojim su radili prije pojave spomenute pandemije.

**61453 Porez na tvrtku, odnosno naziv tvrtke**

Porez na tvrtku ili naziv jedan je od vlastitih izvora prihoda koji mogu propisivati i ubirati općine i gradovi. Obveznici poreza na tvrtku su pravne i fizičke osobe koje su obveznici poreza na dohodak ili poreza na dobitak, a registrirane su za obavljanje djelatnosti. Iako je isti ukinut, planirana je naplata starog duga.

**633 Pomoći iz proračuna**

**63311 Tekuće pomoći iz državnog proračuna**

Pomoći izravnanja iz državnog proračuna, odnosno sredstva kompenzacijske mjere koja dospijeva jedanput mjesečno tokom godine.

**63312 Tekuće pomoći iz županijskog proračuna**

Sufinanciranje nabave kamenog materijala, sredstva za „male komunalne akcije“, uređenje zelenih otoka, sredstva za ogrjev socijalnih slučajeva s područja Općine i korisnika zajamčene minimalne naknade, sufinanciranje radnih bilježnica i pribora za potrebe učenika osnovne škole i sl.

**63321 Kapitalne pomoći iz državnog proračuna**

Kao i svake godine Općina kandidira svoje projekte na natječaje za dodjelu bespovratnih sredstava koja raspisuju pojedina Ministarstva. U skladu sa bazom projekata kojima raspolažemo, a koji se planiraju prijaviti za dodjelu bespovratnih sredstava prihod je planiran u navedenom iznosu. Važno je napomenuti da u slučaju da izostane prihod po ovoj osnovi, odnosno za prijavljene projekte nam se ne odobre sredstva odustat će se od realizacije predmetnih projekata čime će se automatski postići balans na rashodovnoj strani proračuna.

**63322 Kapitalne pomoći iz županijskih proračuna**

Pomoći od županije za kapitalne investicije poput izgradnje vodovoda, izgradnje i asfaltiranje cesta i sl. Plan je napravljen u skladu s trenutno dobivenim informacijama o potporama ovakve vrste koje će dodjeljivati KZŽ.

**634 Pomoći od izvanproračunskih korisnika**

**63414 Tekuće pomoći od HZMO-a, HZZ-a i HZZO-a**

Prihod od Hrvatskog zavoda za zapošljavanje za osobe zaposlene po osnovi javnih radova.

**63415 Tekuće pomoći od Fonda za zaštitu okoliša i energetsku učinkovitost**

Prihod od Fonda po osnovi sufinanciranja projekata na temelju javnog poziva Fonda.

**636 Pomoći proračunskim korisnicima iz proračuna koji im nije nadležan**

**63612 Tekuće pomoći iz Državnog proračuna za predškolu DV**

Prihod koji Općina ostvaruje na račun proračunskog korisnika Dječji vrtić Sveti Križ Začretje za redovno održavanje predškolskog obrazovanja. Isti se po primitku prosljeđuje proračunskom korisniku.

**63613** **Tekuće pomoći iz proračuna KZŽ za predškolu DV**

Prihod koji Općina ostvaruje na račun proračunskog korisnika Dječji vrtić Sveti Križ Začretje za redovno održavanje predškolskog obrazovanja. Isti se po primitku prosljeđuje proračunskom korisniku.

**63622 Kapitalne pomoći iz državnog proračuna za Knjižnicu**

Na ovoj stavci planiran je prihod Ministarstva kulture kojeg ostvaruje proračunski korisnik Općinska knjižnica i čitaonica za nabavu knjiga i računalne opreme.

**63623 Kapitalne pomoći iz proračuna KZŽ za** **Knjižnicu**

Na ovoj stavci planiran je prihod KZŽ kojeg ostvaruje proračunski korisnik Općinska knjižnica i čitaonica.

**638 Pomoći iz državnog proračuna temeljem prijenosa sredstava EU**

**63821 Kapitalne pomoći iz državnog proračuna temeljem prijenosa iz EU**

Planiran prihod iz fondova EU za projekte opisane u rashodovnoj strani proračuna.

**641 Prihod od financijske imovine**

**64132 Kamate na depozite po viđenju**

Prihod na osnovu kamata na depozite.

**642 Prihodi od nefinancijske imovine**

**64219 Prihodi od koncesije**

Prihod od koncesije koju uplaćuje koncesionar EKO-FLOR PLUS d.o.o. (3,2 % od neto naplaćenih prihoda ostvarenih od obavljanja djelatnosti koja je predmet ove koncesije na području Općine Sveti Križ Začretje, a plaćanje iste je dva puta godišnje, najkasnije u roku 30 dana po isteku pojedinog polugodišta u postotku od prihoda za obavljanje djelatnosti u predmetnom polugodištu (obračunskom razdoblju).

Prihod od koncesije za obavljanje dimnjačarskih poslova – Luštek j.d.o.o. za dimnjačarske poslove. Koncesionar za dobivenu koncesiju plaća naknadu u iznosu od 7.500,00 kn godišnje. Koncesionar je obvezan naknadu za koncesiju uplaćivati na žiro-račun Općine Sveti Križ Začretje dva puta godišnje, najkasnije u roku 30 dana po isteku pojedinog polugodišta. U slučaju zakašnjenja plaćanja naknade za koncesiju, koncesionar plaća zakonsku zateznu kamatu.

Planirani iznos u skladu je sa realizacijom iz prethodnih godina.

**64222 Prihod od zakupa poljoprivrednog zemljišta**

Na području Općine sklopljen je jedan ugovor o zakupu poljoprivrednog zemljišta u vlasništvu RH. Na ovoj poziciji planiran je prihod s te osnove. Obveza plaćanja iznosi 2.018,75 kn godišnje što se dijeli u zakonskim postocima između Općine i države.

**64225 Prihodi od zakupa poslovnih objekata**

Općina je dala u zakup dva poslovna objekta (pekaru u zgradi Općine) za što ostvaruje mjesečni prihod u iznosu od 3.573,15 kn mjesečno, te prostoriju male vijećnice i udruženja obrtnika za što ostvaruje mjesečni prihod od 2.100,00 kn.

**64229 Ostali prihod od zakupa i iznajmljivanja imovine**

Prihod od zakupa javnih površina za postavljanje štandova na Trgu hrvatske kraljice Jelene te ostalim relevantnim javnim površinama na području Općine u sklopu određenih događanja, manifestacija i sl.

**64236 Spomenička renta**

Spomenička renta je oblik prihoda od izravnog ili neizravnog gospodarskog iskorištavanja graditeljske baštine koji se prikuplja sa svrhom investiranja u obnovu kulturne baštine radi trajnog očuvanja i zaštite njezinih spomeničkih obilježja.

Spomenička renta može biti direktna i indirektna.

Budući da Općina nije donijela odluku o visini spomeničke rente ostvarujemo prihod od indirektne spomeničke rente koji razrezuje Porezna uprava po stopi od 0,05 %. Osnovica za obračun je ukupni prihod ostvaren obavljanjem zakonom propisanih djelatnosti.

Prihod je planiran na osnovi realizacije iz prethodnih godina.

**64299 Naknada za nezakonito izgrađene zgrade**

Prihod od naknade za zadržavanje nezakonito izgrađenih zgrada u prostoru. Općini pripada 30 % od uplaćene naknade. Iako je rok za predaju zahtjeva za legalizaciju protekao, na ovoj poziciji planiran je prihod od obročne otplate naknade te nekih predmeta koji su još u rješavanju.

**65 Prihodi od upravnih i administrativnih pristojbi te pristojbi po posebnim propisima**

**65139 Prihod od prodaje državnih biljega**

Ovo je zajednički prihod državnog proračuna, proračuna županije te proračuna općina na čijem području je obavljena maloprodaja državnih biljega i to u jednakim dijelovima. Prihod po ovoj osnovi rezultat je pojačane naplate biljega za odobrenja i uvjerenja koje izdaje Jedinstveni upravni odjel.

**65221 Vodni doprinos**

Ovaj prihod uplaćuju nam Hrvatske vode u iznosu od 8 % od naplaćenog vodnog doprinosa za objekte na našem području. Planirano na osnovi realizacije iz prethodnih godina.

**65264 Sufinanciranje cijene usluge, participacije i sl. DV**

Ovdje su planirana sredstva prihoda koje Dječji vrtić ostvaruje na osnovi naplate pružanja usluge predškolskog obrazovanja roditeljima djece polaznika istog. Naknada roditeljima utvrđuje se na temelju Odluke, a u određenom postotku od ekonomske cijene vrtića, odnosno dio iste snose roditelji, a dio Općina.

**65267 Prihodi s naslova osiguranja, refundacije štete i totalne štete**

Planiran prihod od osiguravajućeg društva za naknadu štete na osiguranoj imovini (razbijeni prozori, osiguranje osobnog automobila i sl.).

**652690 Ostali nespomenuti prihodi – članarina knjižnica**

Ovdje je iskazan prihod od članarine koji ostvaruje proračunski korisnik Općinska knjižnica i čitaonica Sveti Križ Začretje.

**652691 Prihod od građana za sufinanciranje komunalne infrastrukture**

Ovdje su planirani prihodi od građana za potpore u izgradnji komunalne infrastrukture (prvenstveno asfaltiranje i planirano financiranje troškova izgradnje vodovodne mreže).

**652692 Ostali nespomenuti prihodi**

Ovdje su planirani prihodi koji nisu specificirani po ranije spomenutim kontima.

**652693 Ostali nespomenuti prihodi DV**

Na ovom kontu planirana su sredstva po osnovi neke od nespomenute i izvanredne vrste prihoda koju dječji vrtić može ostvariti tokom redovnog godišnjeg poslovanja.

**653 Komunalni doprinosi i naknade**

**65311 Komunalni doprinosi**

Prihod po ovoj osnovi ostvaruje se najčešće u postupcima legalizacije, no ove godine je također zabilježen je porast predmeta za obračun doprinosa u postupcima novogradnje u odnosu na prethodne godine. Budući je u postupku legalizacije odlukom Vijeća odobreno oslobođenje u iznosu od 70 % od redovne cijene po ovoj osnovi ostvaruje se manji prihod u odnosu na obračun kod novogradnje.

**65321 Komunalne naknade**

Prihod planiran na osnovi izvršenja iz prethodnih godina. Važno za napomenuti kako je zbog mjera očuvanja gospodarstva, uslijed pojave pandemije bolesti COVID-19, pravnim osobama doneseno oslobođenje plaćanja 2. rate komunalne naknade (ukupno ih je 4.) u 2020. godini. Budući da je situacija s pandemijom sljedeće godine još uvijek poprilično neizvjesna, nije isključivo da ne bi moglo doći do sličnog scenarija i naredne godine. Također se planira nastaviti s revizijom fizičkih obveznika komunalne naknade u 2022. godini.

**65322 Grobna naknada**

Naknada se plaća u iznosu od 50,00 kn po grobnom mjestu. U evidenciji imamo 2605 obveznika plaćanja ove naknade. Prijašnjih godina bili smo suočeni smo s problemom naplate potraživanja iz prethodnih godina te problemom neprijavljenih grobnih mjesta za koje još uvijek nisu utvrđeni obveznici plaćanja. Iako problem

tokom 2020. godine nije u potpunosti riješen bitno je ipak napomenuti kako je evidentan značajan napredak u rješavanju problematike utvrđivanja vlasnika grobnog mjesta te shodno tome i naplate starih dugova.

**66311 Tekuće donacije fizičkih osoba**

Prihod proračunskog korisnika Dječji vrtić Sveti Križ Začretje na osnovi donacija gotovog novca od fizičkih osoba i udruga za vrijeme određenih manifestacija i događanja.

**66314 Tekuće donacije od ostalih subjekata izvan općeg proračuna (HTZ)**

Prihod od Hrvatske turističke zajednice za sufinanciranje uređenja biciklističkih staza.

**66323 Kapitalne donacije od ostalih subjekata izvan općeg proračuna**

Na ovoj poziciji planiran je prihod za sufinanciranje investicija od ostalih subjekata van općeg proračuna (Hrvatske vode i dr.). Izvjesno je da će Općina i u 2021. godini sklopiti ugovor o sufinanciranju sanacije klizišta s tvrtkom Hrvatske vode. Također su na ovoj poziciji planirana sredstva koja Fond za zaštitu okoliša i energetsku učinkovitost, putem javnog natječaja, dodjeljuje za projektne prijedloge ulaganja u „pametne gradove“ gdje se nastoji nadograditi postojeći sustav geografskog informacijskog sustava (GIS) Općine sa čim većim brojem sadržaja kao što su prostorni plan, komunalna infrastruktura i sl.

**7 Prihod od prodaje nefinancijske imovine**

**71112 Građevinsko zemljište**

Planira se prihod od prodaje građevinskog zemljišta koje Općina ima u vlasništvu. Zbog povećanog broja predmeta koja se po ostavinskim raspravama rješavaju planira se veći prihod po ovoj osnovi.

**72119 Prihod od prodaje stanova i poslovnih objekata**

Planiran prihod od prodaje nepokretne imovine u vlasništvu Općine.

**8 Primici od financijske imovine i zaduživanja**

**83212 Prihod od prodaje dionica i udjela u glavnici trgovačkih društava**

Planirana je prodaja udjela u glavnici trgovačkog društva Total Energy d.o.o. koja su u vlasništvu Općine. Radi se o udjelima u visini od 19% čija se vrijednost procjenjuje na oko 2.000.000,00 kn.

**84711 Primljeni zajmovi od državnog proračuna - kratkoročni**

Na ovom kontu planirana su sredstva kratkoročnog zajma iz državnog proračuna prije svega na temelju isplate nedostajućih sredstava za provedbu povrata poreza na dohodak te moguće i po drugim osnovama pogotovo u ovo neizvjesno vrijeme glede pandemije bolesti COVID-19.

**R A S H O D I**

**RAZDJEL: OPĆINSKO VIJEĆE**

**PROGRAM: Donošenje akata i mjera iz djelokruga predstavničkog i izvršnog tijela**

A1. Predstavničko i izvršno tijelo

1. **Troškovi objave akata u službenom glasniku KZŽ**

Svi opći akti prema našem Statutu te Zakonu o lokalnoj i područnoj (regionalnoj) samoupravi moraju se objaviti u službenom glasilu. Kako Općina nema svoje službeno glasilo, opći akti objavljuju se u „Službenom glasniku Krapinsko-zagorske županije“. Godišnja pretplata na glasnik iznosi 4.000,00 kn, a trošak objave iznosi 131,25 kn po stranici. Planirani iznos temelji se na broju objava iz prethodnih godina, a sukladno planiranom broju akata koji se namjeravaju objaviti u 2022. godini.

1. **Naknada zamjeniku načelnika i drugim dužnosnicima**

Na ovoj stavci nisu planirani rashodi.

1. **Naknade članovima Općinskog vijeća i radnih tijela**

Na ovoj stavci planirane su naknade predsjedniku vijeća te vijećnicima za prisustvovanje na sjednicama Općinskog vijeća. Sredstva na ovoj poziciji planirana su u skladu s donošenjem nove Odluke o naknadama predsjedniku vijeća i članovima općinskog vijeća Općine Sveti Križ Začretje.

1. **Reprezentacija**

Na ovoj poziciji iskazani su planirani troškovi reprezentacije za 2022. godinu, uključujući troškove koji nastaju prilikom posjeta prijateljskim jedinicama lokalne samouprave te ostalih poslovnih partnera s kojima Općina surađuje. Većina troškova odnosi se uglavnom na društvene aktivnosti poput proštenja, organizacije turnira, događanja, manifestacija te raznih kulturnih događanja.

1. **Obilježavanje Dana Općine**

Kao i proteklih godina i ove se planira zajedničko obilježavanje Dana Općine zajedno sa Župom uzvišenja Svetog Križa na način da se na teret ove pozicije iz proračuna financira nabava mesa i ostalih potrepština nužnih za pripremu jela koje volonterski spremaju građani i obrtnici te sokova, potrošnog materijala i glazbe.

**5/1. Rashodi protokola**

Na ovu stavku, radi transparentnijeg prikaza utroška proračunskih sredstava knjiže se troškovi vezani uz obilježavanje Dana mrtvih i Dan sjećanja kada se polažu vijenci na grobove branitelja, vijenci i troškovi posljednjih pozdrava koji se daju u ime Općine, troškovi prigodnih poklona poput cvijeća i sl. Sukladno sve većim izdacima po ovoj osnovi planirana su i veća sredstva u 2022. godini.

1. **Sredstva za rad Savjeta mladih**

Na ovoj poziciji planirani su troškovi vezano uz rad Savjeta, poput izrade promotivnih materijala, troškova suradnje s drugim savjetima mladih (troškovi posjeta i sl.). Općina trenutno nema Savjet mladih, ali je u tijeku postupak za izbor novih članova.

**6/1. Troškovi provođenja izbora**

Na ovoj poziciji planirana su sredstva za provođenje izbora za članove vijeća mjesnih odbora.

1. **Sredstva za LAG**

Na ovoj poziciji planirana su sredstva za rad LAG-a Zagorje-Sutla kojem je Općina član te za provedbu zajedničkih projekata..

**7/1. Troškovi e-sjednica i nabava opreme**

Ovu poziciju terete troškovi nabave opreme (tableti) i ostali prateći troškovi omogućavanja održavanja e-sjednica te elektroničke distribucije materijala za sjednice vijeća.

**PROGRAM: Razvoj civilnog društva –političke stranke**

A2. Osnovne funkcije stranaka

1. **Sredstva za političke stranke**

Na ovoj poziciji planirana su sredstva za redovito godišnje financiranje rada političkih stranaka koja smo dužni osigurati temeljem Zakona o financiranju političkih aktivnosti, izborne promidžbe i referenduma. Raspored financijskih sredstava utvrđuje se Odlukom vijeća čije se donošenje predlaže uz ovaj Proračun.

**8/1. Naknada troškova izborne promidžbe**

Budući da su lokalni izbori za nama na predmetnoj poziciji nisu planirana novčana sredstva.

**RAZDJEL: JEDINSTVENI UPRAVNI ODJEL**

PROGRAM: Javna uprava i administracija

A3. Plaće i materijalni troškovi Jedinstvenog upravnog odjela

1. **Plaće za zaposlene za redovni rad**

U Jedinstvenom upravnom odjelu trenutno je zaposleno 7 službenika, jedan namještenik (čistačica) i općinski načelnik. Sredstva za njihove plaće iskazana su na ovoj poziciji.

1. **Plaće za privremeno zaposlene (javni radovi)**

Javni radovi pokazali su se poprilično dobrim i nužnim kroz efikasnije rješavanje komunalnih poslova kao što su čišćenje i održavanje javnih površina na području Općine i sl. Sukladno navedenom, planirana su sredstva za eventualno zapošljavanje ovakve vrste u narednoj godini.

1. **Ostali rashodi za zaposlene – Općina**

Na ovoj poziciji planirani su ostali rashodi za zaposlene službenike u Jedinstvenom upravnom odjelu.

1. **Doprinosi za zdravstveno osiguranje**

Ova pozicija izravno je vezana za poziciju Plaće i ovisi o broju zaposlenih te se odnosi na doprinose na plaću u obliku obaveznog zdravstvenog osiguranja u iznosu od 16,5 % bruto I iznosa plaće.

1. **Doprinosi za zapošljavanje**

Uvođenjem novog pravilnika o obračunu plaće ukinuo se doprinos za zapošljavanje, stoga sredstva na ovoj poziciji nisu planirana.

1. **Službena putovanja**

Ovu poziciju terete troškovi službenih putovanja općinskih službenika i načelnika. To se odnosi na putovanja van prostora Općine (Zagreb i ostalo) kada općinski načelnik ili službenici odlaze na seminare ili sastanke u nadležna Ministarstva i slične ustanove.

1. **Naknada za prijevoz na posao i s posla**

Na ovoj poziciji iskazani su troškovi naknade za prijevoz na posao i s posla koja se isplaćuje zaposlenima u Općini.

1. **Stručno usavršavanje službenika**

Prema Zakonu o lokalnim službenicima i namještenicima svi službenici imaju obvezu stručnog usavršavanja. Obzirom na vrlo čestu promjenu zakonske regulative i uvođenje novih obveza u poslovanju službenici odlaze na stručne seminare. Cijena jednog takvog seminara varira od 800 do 1.200,00 kn. Budući da zaposleni u svojem radu pokrivaju mnogobrojna područja (od socijalne skrbi, zdravstva, komunalnih djelatnosti, imovinsko-pravnih poslova, financija itd.), a nisu kao u susjednim jedinicama specijalizirani za jedno usko područje nužno je uložiti financijska sredstva u njihovo daljnje usavršavanje.

1. **Naknada za korištenje privatnog automobila u službene svrhe**

Na ovoj poziciji planirana je naknada za „locco“ vožnju koja se službenicima isplaćuje u slučaju korištenja privatnog automobila u službene svrhe, a ista iznosi 2,00 kn po kilometru.

1. **Uredski materijal**

Ovu poziciju terete troškovi uredskog materijala od čega se najveći dio odnosi na troškove papira i tonera za printere. Napominjemo da se usluga kopiranja pruža bez naknade svim građanima te udrugama.

1. **Stručna literatura**

Ovdje su planirani troškovi stručne literature, uključujući pretplatu na stručne časopise kao što su RIF, Novi Informator, Tim4Pin i sl. Stručna literatura nužna je za redovno poslovanje Jedinstvenog upravnog odjela.

A4. Troškovi režija i održavanja poslovnih prostora

1. **Materijal i sredstva za čišćenje i održavanje**

Na ovu poziciju knjiže se troškovi materijala i sredstva za čišćenje i održavanje svih općinskih zgrada (toaletni papir, papirnati ručnici, sredstva za čišćenje i sl.)

1. **Električna energija**

Ovdje su iskazani troškovi opskrbe električnom energijom. Napominjemo da sukladno odredbama Zakona o javnoj nabavi Općina provodi postupak nabave za opskrbu električnom energijom na način da se izabire najpovoljnija ponuda.

1. **Plin**

Ovdje su iskazani troškovi grijanja zgrade Općine. Kako prostorije Općine koriste razne udruge, političke stranke i građani te se često u zgradi održavaju i određeni seminari i edukacije izravni korisnik ove stavke je puno veći broj ljudi u odnosu na broj zaposlenih u općinskim stručnim službama. Uzimajući u obzir navedeno, uz opći porast cijene plina, planirana su sredstva na ovoj poziciji.

1. **Gorivo**

Ovu stavku terete troškovi goriva za službeni automobil. Planirajući sredstva na ovoj poziciji nužno je uzeti u obzir značajna povećanja cijene goriva.

1. **Materijal i dijelovi za tekuće i investicijsko održavanje opreme i sl. auta**

Troškovi materijala za popravak opreme koju koristi Jedinstveni upravni odjel (npr. kosilica i sl.) te eventualni troškovi popravka službenog automobila.

1. **Sitni inventar i auto gume**

Ovu poziciju terete troškovi nabave inventara male vrijednosti poput zastava i sl. te guma za službeni automobil.

**25/1. Službena, radna i zaštitna odjeća i obuća**

Na ovoj poziciji planirana su sredstva za nabavu službene, radne i zaštitne odjeće i obuće za djelatnike Jedinstvenog upravnog odjela (komunalni redar i spremačica).

1. **Usluge telefona**

Ovu poziciju terete troškovi fiksnog telefona (Općina ima tri fiksna broja) te troškovi službenih mobitela općinskog načelnika i komunalnog redara. Ostali službenici nemaju službene mobitele.

**26/1. RTV pristojba**

Na ovoj poziciji planirani su troškovi plaćanja RTV pristojbe za autoradio u službenom automobilu.

1. **Internet**

Ovu poziciju terete troškovi interneta nužnog za rad općinske uprave.

1. **Poštarina**

Ovu poziciju terete troškovi slanja službenih pismena. Kako se najveći dio pošte, u skladu sa Zakonom o općem upravnom poslovanju mora slati na dokaziv način (kao preporučena pošiljka sa povratnicom što predstavlja prosječni trošak od cca 13,00 kn po pismenu najveći dio troškova predstavlja upravo ovakva korespondencija. Napominjemo da se na općinski račun šalje i pošta za većinu udruga te za događanja u Žitnici, Dvorcu i sl.

1. **Usluge tekućeg i investicijskog održavanja opreme i službenog automobila**

Troškovi usluge popravka opreme koju koristi Jedinstveni upravni odjel te službenog automobila.

1. **Opskrba vodom**

Ovu poziciju terete troškovi tekuće vode za potrebe općinske zgrade, ali i voda za zalijevanje bilja na Trgu.

1. **Komunalne usluge – odvoz smeća**

Ovdje su iskazani troškova odvoza smeća iz općinske zgrade. Nužno je uzeti u obzir povećanje cijene vršenja predmetne komunalne usluge.

1. **Najam opreme**

Kako bi izbjegli velike troškove nabavke novog fotokopirnog uređaja Općina postojeći fotokopirni aparat koristi u najmu u što su uračunati i troškovi održavanja te tonera. Od prošle godine u najmu je također i pisač koji se koristi u uredu računovodstva.

A5. Ostali rashodi

1. **Usluge promidžbe i informiranja**

Ovu poziciju terete troškovi objave u Narodnim novinama (postupci javne nabave i službeni oglasi).

1. **Odvjetničke usluge, javni bilježnik i ostale usluge**

Ovdje su iskazani troškovi odvjetnika koji nas zastupaju u sudskim sporovima te u poslovima naplate dospjelih, a nenaplaćenih prihoda. Ovu poziciju terete i troškovi konzultantskih usluga vezanih uz prijavu i provedbu EU projekata

Budući da, zbog pojave pandemije bolesti COVID-19, u 2021. godini nije provedena daljnja revizija obveznika plaćanja komunalne naknade uključujući i reviziju površina objekata za koje se vrši obračun ista se planira sljedeće godine. Za ovu uslugu potrebno je angažirati vanjsku tvrtku koja će obići teren Općine i utvrditi podatke nužne za obračun.

1. **Računalne usluge – održavanje softwarea**

Općina koristi računalne programe za računovodstvene poslove izrađene od tvrtke Mario – Commerce d.o.o., odnosno MM-hardware-software, vl. Mario Jureša. S navedenim dobavljačem imamo sklopljen Ugovor za održavanje računalnih programa – koji se odnosi na održavanje računovodstvenih programa (proračun, razrezi komunalne naknade, groblja, poreza, dobavljači, knjiga ulaznih računa, knjiga izlaznih računa, e-račun i e-likvidatura), te program za održavanje programa „ured bez papira“ (u sklopu kojeg se vodi urudžbeni zapisnik). Ukoliko se sljedeće godine realiziraju ostali programi, prije svega Transparentnost koja je zakonom obvezna, vrijednost Ugovora će dodatno rasti. Na ovoj poziciji također se evidentiraju rashodi koji se odnose na održavanje programa GIS, povezanog s komunalnom naknadom i komunalnom infrastrukturom. Dakle, izvjesno je da će Općina tokom naredne ili narednih godina sklopiti Ugovor za pokrivanje još više cjelina s predmetnog područja, što će naravno snositi dodatni trošak.

**35/1. Naknada poreznoj upravi**

Ovu stavku terete troškovi porezne uprave koja naplaćuje 1% od prihoda na osnovi poreza na dohodak.

1. **Naknade ostalih troškova (doprinos stručno usavršavanje i prijevoz)**

Obzirom da stručno osposobljavanje bez zasnivanja radnog odnosa kao takvo već ne postoji, na ovoj poziciji nisu planirana sredstva.

1. **Premije osiguranja**

Općina ima sklopljene police osiguranja zaposlenika, imovine te odgovornosti prema trećim osobama u slučaju npr. prometnih nesreća na općinskim cestama. Vođeni iskustvom ostalih jedinica lokalne samouprave plaćanje polica osiguranja u konačnici je jeftinije u odnosu na enormne iznose koje su u takvim slučajevima primorane isplatiti jedinice lokalne samouprave. Obzirom da je sklopljen novi ugovor s novom osiguravajućom kućom, sredstva su planirana shodno Ugovoru, uzimajući također u obzir premiju obaveznog auto osiguranja i kasko osiguranja koje se ugovara zasebno.

1. **Članarine**

Općina je član Udruge Općina u sklopu koje imamo i predstavnika (općinskog načelnika) u Upravnom odboru ove udruge. Članstvom u udruzi stječu se određene pogodnosti poput pravnih savjeta, povoljnijih kotizacija za sudjelovanje na seminarima i sl.

1. **Ostali nespomenuti rashodi poslovanja**

Ovdje se knjiže različiti troškovi koji nisu detaljno specificirani ostalim rashodovnim pozicijama proračuna.

1. **Usluge platnog prometa**

Općina plaća naknadu Financijskoj agenciji za dostavu obrazaca koji se odnose na uplatu u općinski proračun Uz spomenuto, ovdje se knjiže troškovi bankarskih provizija odnosno troškovi platnog prometa.

1. **Sudski troškovi i pristojbe**

U slučaju sudskih sporova te ostalih radnji pri službenim tijelima i ustanovama obvezni smo plaćati sudske troškove i pristojbe što se iskazuje na ovoj poziciji.

A6. Nabava opreme

1. **Računala, računalna i digitalna oprema**

Na ovoj poziciji predviđena su sredstva za nabavu računala i računalne opreme te ostale digitalne opreme. Svake godine dolazi do kvara barem jednog računala ili printera u kojim slučajevima je zbog dotrajalosti popravak često skuplji od nabavke novog. Stoga je nužno osigurati sredstva za ovu namjenu. Uz ostalo planira se nabava i druge digitalne opreme.

**43/0. Komunikacijska oprema**

Ove godine nije realizirana nabava tv prijemnika za zgradu Žitnice koja je bila planirana. Obzirom da ista nije u planu ni sljedeće godine, na ovoj poziciji nisu planirana sredstva.

**43/1. Nabava službenog automobila**

Budući da se eventualna nabava novog službenog automobila, zbog potrebe automobila s 5 sjedala, planira ove godine na ovoj poziciji planirana su određena sredstva.

1. **Računalni programi**

Na ovoj poziciji planirana su sredstva za nabavu novih programskih rješenja koja se nameću kao obavezna zakonom ili kao podrška u jednostavnijem, obuhvatnijem, točnijem i efikasnijem obavljanju poslovanja. Prije svega ovdje su sredstva planirana za program Transparentnost gdje će sam proračun, te sve isplate i ostale pojedinosti biti javno dostupne na uvid svim mještanima Općine. Programsko rješenje izrađuje se s tvrtkom s kojom već imamo sklopljen ugovor, a to je MM-hardware-software, vl. Jureša Marija.

**RAZDJEL: PREDŠKOLSKI ODGOJ I ŠKOLSTVO**

**GLAVA 01: DJEČJI VRTIĆ SVETI KRIŽ ZAČRETJE**

**PROGRAM: Predškolski odgoj**

A7. Plaće i materijalni troškovi djelovanja DV

1. **Plaće za zaposlene DV**

Na ovoj poziciji planirana su sredstva za plaće djelatnika Dječjeg vrtića Sveti Križ Začretje. S početkom prošle godine Dječji vrtić Sveti Križ Začretje započeo je s radom s ukupno 5 odgojno-obrazovnih skupina. Plaće se stoga u ovom slučaju prije svega odnose na ravnateljicu, odgojitelje, ali i administrativne djelatnike, kuharice, spremačice, domara i logopeda.

**45/0. Ostali rashodi za zaposlene DV**

Prema prijedlogu Financijskog plana Dječjeg vrtića Sveti Križ Začretje na ovoj poziciji planirani su izdaci za ostale rashode za zaposlene.

**45/1.** **Doprinos za zdravstveno osiguranje DV**

Ova pozicija izravno je vezana za poziciju Plaće i ovisi o broju zaposlenih.

**45/2. Naknada za prijevoz na posao i s posla DV**

Uzimajući u obzir djelatnike koji su zaposleni u DV Sveti Križ Začretje na ovoj poziciji planirana su sredstva za podmirenje troškova prijevoza djelatnika Dječjeg vrtića.

**45/3. Naknada za korištenje osobnog automobila u službene svrhe DV**

Ovu poziciju terete troškovi prijevoza koji se isplaćuju djelatnicima za korištenje osobnog automobila u službene svrhe. Troškovi se, sukladno Pravilniku, obračunavaju po 2,00 kn/km.

**45/4. Službena putovanja DV**

Ovu poziciju terete troškovi službenih putovanja djelatnika Dječjeg vrtića. Takva putovanja prvenstveno se odnose na putovanja van Općine na događanja kao što su seminari, sastanci i sl.

**45/5. Stručno usavršavanje djelatnika DV**

Na ovoj poziciji planirana su sredstva za stručno usavršavanje djelatnika Dječjeg vrtića koji mogu uključivati seminare, radionice, webinare i ostale načine i metode dodatnog ulaganja u znanje, vještine i sposobnosti kolektiva Dječjeg vrtića.

**46. Uredski materijal DV**

Pozicija obuhvaća troškove koji se odnose na nabavu uredskog materijala nužnog za svakodnevno obavljanje uredskih i sličnih poslova.

**46/0.** **Didaktički materijal DV**

Ovu poziciju terete troškovi nabave didaktičkog materijala kao što su papir, bojice, flomasteri, škare, ljepilo, bojice, kolaž, tempere i ostalo što je neophodno za rad s djecom i provođenje programa predškolskog odgoja.

**46/1**. **Stručna literatura DV**

Ovdje su planirani troškovi stručne literature, uključujući pretplatu na stručne časopise.

**46/2. Članarine DV**

Na ovoj poziciji predviđena su sredstva za potrebe podmirenja troškova članarina ukoliko ustanova kao takva bude aktivan član određene organizacije ili ustanove za što će trebati plaćati određenu članarinu.

**46/3. Materijal za čišćenje i održavanje DV**

Na ovu poziciju knjiže se troškovi materijala i sredstva za čišćenje i održavanje prostorija Dječjeg vrtića (toaletni papir, papirnati ručnici, sredstva za čišćenje i sl.).

**46/4. Materijal za higijenske potrebe i njegu**

Ovu poziciju terete troškovi nabave materijala za održavanje higijene djece u Dječjem vrtiću kao što su četkice za zube, pasta za zube, tekući sapun, šampon, higijenske čaše, vlažne maramice i sl.

**46/5. Materijal za tekuće i investicijsko održavanje zgrade DV**

Na ovoj poziciji planiran je materijal nužan i neophodan za održavanje zgrade dječjeg vrtića.

**46/6. Materijal za tekuće i investicijsko održavanje postrojenja i opreme DV**

Ovdje je planiran trošak nabave materijala koji je potreban za održavanje postrojenja i opreme unutra prostora dječjeg vrtića.

**46/7. Osnovni materijal i sirovine DV**

Pozicija obuhvaća sve troškove materijala i sirovina nužnih za pripremu obroka za djecu kroz doručak, ručak i užinu.

**46/8. Ostali materijal i sirovine DV**

Na ovoj poziciji planirani su troškovi nabave svog ostalog nespomenutog materijala i nespomenutih sirovina neophodnih za rad dječjeg vrtića.

**46/9. Ostali materijal za potrebe redovitog poslovanja**

Na ovoj poziciji planirani su troškovi nabave svog ostalog nespomenutog materijala nužnih za normalno i efikasno funkcioniranje dječjeg vrtića.

**47. Električna energija DV**

Pozicija uključuje trošak energenta električne energije utrošene kroz obavljanje redovite djelatnosti dječjeg vrtića.

**47/0. Plin DV**

Ovu poziciju terete troškovi opskrbe prirodnim plinom, energentom nužnim za pripremu obroka za djecu i grijanje vode. Ovdje je važno za napomenuti kako plin nije primarni energent koji se koristi za grijanje zgrade, već su to peleti, odnosno peć na pelete. Plin se javlja u kombinaciji s istim te je svakako njegova važnost pa tako i potrošnja značajna.

**47/1. Motorni benzin i dizel gorivo DV**

Pozicija obuhvaća troškove nabave benzinskog goriva i ostalih energenata prvenstveno korištenja motornih kosilica i flakserica kod radova na očuvanju okoliša dječjeg vrtića.

**47/2. Ostali materijal za proizvodnju energije DV**

Planirani su troškovi nabave peleta, primarnog energenta za grijanje prostorija dječjeg vrtića uslijed zime.

**48. Sitni inventar DV**

Ovu poziciju terete troškovi nabave inventara male vrijednosti nužnog za potrebe svakodnevnog poslovanja dječjeg vrtića.

**48/0. Službena, radna i zaštitna odjeća DV**

Na ovoj poziciji planirana su sredstva za nabavu službene, radne i zaštitne odjeće i obuće za djelatnike dječjeg vrtića.

**48/1 Pedagoška dokumentacija DV**

Planirani su troškovi osiguravanja obavezne dokumentacije pedagoške dokumentacije za praćenje i bilježenje odgojno-obrazovnog procesa djeteta.

**48/2 Elektronski mediji (RTV pristojba)**

Na ovoj poziciji evidentirani su troškovi rtv pristojbe za radio prijemnike u Dječjem vrtiću.

**49. Usluge promidžbe i informiranja DV**

Ovu poziciju terete troškovi objave u službenim glasilima i novinama, postupci javne nabave, službeni oglasi, javni i ostali natječaji te ostale javne objave i informiranja.

**49/0. Usluge telefona i telefaksa DV**

Na ovoj poziciji planirani su troškovi telefonskih i mobilnih usluga djelatnika dječjeg vrtića, a odnose se na fiksnu telefonsku liniju i mobilnu liniju u okviru službenih mobitela.

**49/1. Usluge interneta DV**

Planirani su mjesečni izdaci za troškove interneta. Sklopljen je ugovor s tvrtkom MagicNet koja je osigurala optičku infrastrukturu za pristup internetu.

**49/2. Poštanske usluge DV**

Na ovoj poziciji planirani su troškovi poštanskih usluga dječjeg vrtića.

**49/3. Usluge tekućeg i investicijskog održavanja zgrade DV**

Ovu poziciju terete troškovi usluga (radova, popravaka, dodatnog ulaganja) na zgradi dječjeg vrtića.

**49/4. Usluge tekućeg i investicijskog održavanja postrojenja i opreme DV**

Na ovoj poziciji planirani su troškovi usluga na održavanju cjelokupnog postrojenja i sve opreme koja je u vlasništvu Dječjeg vrtića.

**49/5. Opskrba vodom DV**

Sukladno procjeni planirani su troškovi vodoopskrbe zgrade dječjeg vrtića.

**49/6. Iznošenje i odvoz smeća DV**

Planirani su mjesečni troškovi iznošenja i odvoza miješanog komunalnog, selektivnog te bio otpada.

**49/7. Ostale komunalne usluge DV**

Ovu poziciju terete ostali nespomenuti rashodi za komunalne poslove kao što su usluge dimnjačara, ekološke usluge, deratizacija, dezinsekcija i sl.

**49/8. Zdravstvene usluge i zdravstveni pregledi DV**

Na ovoj poziciji planirana su sredstva za potrebe obavljanja zdravstvenih pregleda djelatnika dječjeg vrtića, ali i ostale zdravstvene i povezane usluge.

**49/9. Intelektualne i osobne usluge DV**

Ovdje su planirana sredstva za pokriće troškova nastalih uslijed korištenja usluga pravnog savjetovanja, stručne podrške, ugovora o djelu, autorskih i ostalih honorara i sl.

**50. Održavanje programa DV**

Dječji vrtić ima svoj računovodstveni odjel koji također zahtjeva adekvatnu računalnu podršku. Budući da je dječji vrtić proračunski korisnik Općine, odnosno da je njihov Financijski plan dio općinskog konsolidiranog proračuna, radi lakšeg praćenja, kontrole, usklađivanja i sl. koristit će se također programi tvrtke Mario Commerce koji će obuhvaćati sve nužne programe za vođenje poslovanja Dječjeg vrtića kao što su Proračun, e-Račun, Ured bez papira, Naplata itd. Mjesečni troškovi navedenog evidentirat će e na ovoj poziciji.

**50/0. Ostale računalne usluge DV**

Ovu poziciju terete svi ostali eventualni troškovi nastali uslijed korištenja određenih računalnih usluga kao što su održavanje i sl.

**50/1. Grafičke i tiskarske usluge DV**

Na ovoj poziciji terete se troškovi grafičkih i tiskarskih usluga koje se mogu javljati u redovnom poslovanju dječjeg vrtića kao što su primjerice tiskanje plakata, brošura, knjiga, radova, programa, slikovnica i sl.

A8. Opremanje prostora u kojem djeluje DV

**50/2. Uređenje prostora DV**

Na ovoj poziciji planirana su sredstva za materijal, usluge i ostalo potrebno za unutarnje i vanjsko uređenje prostora dječjeg vrtića.

A7. Plaće i materijalni troškovi djelovanja DV

**50/3. Ostale usluge DV**

Ovu poziciju terete troškovi svih ostalih prethodno nespomenutih usluga koje dječji vrtić može ostvariti u redovnom poslovanju. Prije svega su na ovoj poziciji planirana sredstva za usluge zaštite zgrade dječjeg vrtića, odnosno alarmnog sustava i sustava vatrodojave.

**51. Naknada za rad predstavničkih tijela DV**

Ukoliko se takva odluka donese, na ovoj poziciji planirana su sredstva naknada za rad predstavničkih tijela dječjeg vrtića za održane sjednice, skupštine i druge slične aktivnosti.

**51/0. Premije osiguranja DV**

Na ovoj poziciji planirana su sredstva za pokriće troškova osiguranja kako djelatnika, tako i zgrade i postrojenja i opreme dječjeg vrtića.

**51/1. Reprezentacija DV**

Planirana su sredstva reprezentacije dječjeg koja mogu uključivati troškove nastale prilikom održavanja prigodnih priredaba, predstava, roditeljskih sastanaka, zajedničkih radionica, raznih proslava, vijeća, skupština i sl.

**51/2. Upravne pristojbe i naknade**

Ovu poziciju terete troškovi možebitnih sudskih sporova te ostalih radnji pri službenim tijelima i ustanovama.

**51/3. Usluge platnog prometa DV**

Kako je dječji vrtić zasebna ustanova posjeduje i vlastiti žiro-račun. Troškovi vođenja istog te mjesečni troškovi provizije i platnog prometa evidentirani su na ovoj poziciji.

A9. Nabava opreme DV

**52. Uredski namještaj i oprema DV**

Na ovoj poziciji planirana su sredstva za nabavu uredske opreme i namještaja potrebne za opremanje ureda i prostora odgojnih skupina dječjeg vrtića.

**52/0. Komunikacijska oprema DV**

Ovu poziciju terete troškovi nabave komunikacijske opreme kao što su TV i radio prijemnici, telefoni, mobilni uređaji te ostala komunikacijska oprema.

**52/1. Računalna oprema DV**

Planirana su sredstva za nabavu računalne opreme za potrebe redovnog poslovanja dječjeg vrtića.

**52/2. Sportska i glazbena oprema DV**

Na ovoj poziciji planirana su sredstva za nabavu sportske opreme i rekvizita te glazbene opreme kako bi se moglo djeci omogućiti što više različitih i kvalitetnijih sadržaja za igru, ali i za učenje.

**52/3. Knjige, slikovnice, časopisi DV**

Ovu poziciju terete troškovi nabave edukativnog, zabavnog, interaktivnog i ostalog štiva za djecu dječjeg vrtića.

**52/4. Najam opreme DV**

Pozicija prvenstveno obuhvaća troškove najma multifunkcionalnog kopirnog uređaja tvrtke Copia Forum d.o.o. zbog potrebe redovnog poslovanja dječjeg vrtića, ali i zbog ispisa, kopiranja, skeniranja dječjih radova i ostalog vezanog uz rad s djecom. Shodno navedenome planirana su sredstva za najam istog, ali i za najam druge opreme.

**52/5. Ostala oprema DV**

Na ovoj poziciji planirana su sredstva za nabavu ostale opreme koja nije obuhvaćena ostalim pozicijama, a neophodna je za djelovanje dječjeg vrtića.

**52/6. Medicinska oprema DV**

Ovu poziciju terete troškovi nabave medicinske opreme koju je nužno imati zbog velikog broja djece. Ista se odnosi na nabavu toplomjera, lijekova, medicinskog alkohola, flastera, zavoja i ostalog.

**53. Izgradnja dječjeg igrališta DV**

Kako je projekt izgradnje dječjeg igrališta proveden prethodne godine na ovoj poziciji nisu planirana novčana sredstva.

**54. Ostali nespomenuti rashodi poslovanja DV**

Ovdje se knjiže različiti troškovi koji nisu detaljno specificirani ostalim rashodovnim pozicijama, a mogu nastati u redovnom poslovanju dječjeg vrtića.

**GLAVA 02: OSNOVNA ŠKOLA SVETI KRIŽ ZAČRETJE**

**Program: javne potrebe iznad standarda u školstvu**

A10. sufinanciranje osnovnog školstva

**55. Sufinanciranje troškova prijevoza učenika**

Budući da se iz općinskog proračuna više ne sufinanciraju troškovi prijevoza učenika osnovne škole koji prema važećim zakonskim propisima ne ostvaruju pravo na besplatan prijevoz autobusom, već se ti troškovi financiraju iz županijskog proračuna, na ovoj poziciji nisu planirana sredstva.

**56. Ostali izdaci za Osnovnu školu (produženi boravak i dr.)**

Na ovoj poziciji planirani su troškovi mjesečne plaće te ostalih materijalnih troškova vezanih uz djelatnika kao što je naknada za prijevoz te prigodne nagrade djelatnika i sl. učiteljice za pružanje usluge produženog boravka u Osnovnoj školi Sveti Križ Začretje. Ova pozicija također obuhvaća sredstva za podmirenje dijela mjesečne plaće školske kuharice u Područnoj školi Mirkovec te ostale izdatke za Osnovnu školu Sveti Križ Začretje koji su dogovoreni zajedničkom provedbom određenih projekata, a sve sa ciljem boljih uvjeta obrazovanja za naše učenike.

**56./1. Sufinanciranje pomoćnika u nastavi**

Na ovoj poziciji planirana su sredstva za sufinanciranje pomoćnika u nastavi u Osnovnoj školi Sveti Križ Začretje obzirom na zaprimljen zahtjev za potrebu istog za školsku godinu 2021./2022.

**56/2 Troškovi osnivanja glazbene škole**

Općinsko vijeće u prošlom sazivu donijelo je Odluku o osnivanju glazbene škole u Svetom Križu Začretju. Na ovoj poziciji planirani su troškovi vezani uz osnivanje glazbene škole (uređenje prostora, nabava opreme i instrumenata i sl.

**57. Opremanje kabineta za rad s djecom**

Na ovoj poziciji nisu planirana posebna sredstva, budući da su ista planirana na rashodovnoj strani dječjeg vrtića.

**58. Sufinanciranje nabave radnih bilježnica i pribora za OŠ**

Na ovoj poziciji planirana su sredstva za sufinanciranje nabave radnih bilježnika i pribora za učenike osnovne škole prema modelu iz prošle godine prema kojem se iz državnog proračuna financirala nabava udžbenika, a iz županijskog i općinskog nabava radnih bilježnica i pribora.

**58/1. Poticanje djelatnosti predškolskog odgoja**

Obzirom na izgradnju i otvaranje novog dječjeg vrtića sredstva na ovoj poziciji nisu planirana.

**GLAVA 03: OSTALE POTREBE I IZDACI ZA DJECU**

**Program: ostale javne potrebe za djecu**

A11. Poticajne mjere demografske obnove

**59. Sufinanciranje boravka djece u ostalim dječjim**

U skladu sa zahtjevima roditelja, Općina će nastaviti sufinancirati boravak djece u ostalim dječjim vrtićima. Naravno, broj djece čiji će se boravak financirati u „vanjskim“ dječjim vrtićima i obrtima za čuvanje djece ovisiti će o popunjenosti kapaciteta novoizgrađenog vrtića i potrebama roditelja. Sufinanciranje se provodi u skladu sa utvrđenim kriterijima od strane Općinskog vijeća. Sukladno uputama Ministarstva financija na poziciji niže razgraničeni su troškovi sufinanciranja smještaja u privatnim vrtićima i obrtu za čuvanje djece, dok su na ovoj poziciji iskazana sredstva za sufinanciranje smještaja u ustanovama kojima su osnivači JLS.

**60. Potpore za novorođenčad**

Iz općinskog proračuna roditeljima svakog novorođenog djeteta koje ima prijavljeno prebivalište na području Općine te čiji jedan od roditelja imaju prebivalište na području Općine isplaćuje se potpora u iznosu od 2.000,00 kn po djetetu. Kako je uvjet za ostvarenje prava na potporu podmirenje svih obaveza prema Općinskom proračunu uz pomoć ove mjere uspijevaju se naplatiti i neka dugo nenaplaćena potraživanja. Sredstva su planirana na osnovu ostvarenja iz prethodnih godina.

**60/1. Sufinanciranje privatnih vrtića i obrta za čuvanje djece**

Obrazloženje ove pozicije dato je pod obrazloženjem pozicije broj 59.

**K1. Izgradnja zgrade dječjeg vrtića**

**61. Izrada dokumentacije i troškovi izgradnje zgrade dječjeg vrtića**

Općina Sveti Križ Začretje ishodila je građevinsku dozvolu za dogradnju zgrade dječjeg vrtića. Sljedeće godine očekuje se raspis Javnog natječaja Ministarstva rada, mirovinskog sustava, obitelji i socijalne politike na koji se planira aplicirati ovaj projekt. U skladu sa procjenama u 2022. te u daljnjim projekcijama planirani su troškovi realizacije ovog projekta.

**GLAVA 04: SREDNJOŠKOLSKO I FAKULTETSKO OBRAZOVANJE**

A12. Poticajne mjere obrazovanja

**62. Stipendije učenicima i studentima**

Iz općinskog proračuna redovito se isplaćuju stipendije učenicima srednjih škola te studentima. Visina učeničke stipendije iznosi 400,00 kn mjesečno, a studentske 800,00 kn mjesečno. Za školsku, odnosno akademsku godinu 2021./2022. raspisan je natječaj za dodjelu 12 učeničkih i 25 studentskih stipendija.

**63. Sufinanciranje prijevoza učenika srednjih škola**

Sufinanciranje se vrši na sljedeći način:

* kod javnog linijskog autobusnog prijevoza s određenim iznosom prema određenoj zoni: I. zona do 10 km sa 69 kn; II. zona od 10,01 do 20,00 km sa 99 kn; III. zona od 20,01 do 30,00 km sa 122 kn, IV. zona od 30,01 do 40,00 km sa 145 kn, V. zona od 40,01 do 50,00 km sa 168 kn, VI. Zona od 50,01 i više km sa 198 kn.
* Kod željezničkog prijevoza po jedinstvenoj željezničkoj tarifi 12,5 % cijene mjesečne učeničke karte.

**RAZDJEL 04: KULTURA I SPORT**

**GLAVA 01: OPĆINSKA KNJIŽNICA I ČITAONICA**

**Program: Knjižnična i muzejsko-galerijska djelatnost**

A13. Djelatnost Općinske knjižnice i čitaonice

**64. Plaće za zaposlene – Knjižnica**

U Općinskoj knjižnici i čitaonici trenutno je zaposlen ravnatelj i knjižničarka na pola radnog vremena za čije se plaće osiguravaju financijska sredstva na ovoj poziciji. Na ovoj poziciji planirane su bruto plaće zaposlenih.

**65. Ostali rashodi za zaposlene – Knjižnica**

Ovdje su planirani ostali rashodi za zaposlene u Općinskoj knjižnici i čitaonici.

**66. Doprinos za zdravstveno osiguranje – Knjižnica**

Ova pozicija izravno je vezana za poziciju Plaće i ovisi o broju zaposlenih.

**67. Doprinos za zapošljavanje – Knjižnica**

Uvođenjem novog pravilnika o obračunu plaće ukinuo se doprinos za zapošljavanje, stoga sredstva na ovoj poziciji nisu planirana.

**68. Službena putovanja – Knjižnica**

Na ovoj poziciji planirani su troškovi odlaska na seminare, savjetovanja, sajmove i ostale događaje od strane ravnatelja Knjižnice i knjižničarke.

**69. Uredski materijal**

Planirani troškovi uredskog materijala za knjižnicu, uključujući troškove materijala za pozivnice za događanja u Žitnici, Dvorcu i sl.

**70. Časopisi, literatura**

Troškovi pretplate na časopise i novine koji se mogu besplatno čitati u našoj Knjižnici (Večernji list, Gloria, Zrno print, Unikat i sl.)

**70/0. Stručno usavršavanje djelatnika**

Na ovoj poziciji planirana su sredstva pohađanja seminara, radionica, webinara i sl. djelatnika Knjižnice sa ciljem educiranja, nadogradnje znanja i usavršavanja.

**70/1. Sitni inventar – Knjižnica**

Troškovi nabave sitnog inventara za potrebe Knjižnice.

**71. El. Energija**

Troškovi opskrbe električnom energijom.

**72. Plin**

Troškovi grijanja za cijelu zgradu „stare škole“ (bez vinoteke i AMG studia), uključujući prostor koji koriste udruge.

**73. Usluge telefona**

Troškovi fiksnog telefona u Knjižnici.

**74. Uređenje prostora**

U 2014. i 2015. godini obnovljen je postojeći prostor Knjižnice. U 2022. godini planirana su samo interventna sredstva za uređenje.

**75. Rtv pretplata**

Troškovi rtv pretplate za dva televizijska prijemnika u Knjižnici.

**76. Održavanje računalnih programa**

Knjižnica koristi računalni program za posuđivanje i evidentiranje knjiga. Uz korištenje ovog programa Knjižnica je digitalizirana, a fundus knjiga dostupan je na internetu. Knjižnica također koristi i odgovarajuće računovodstvene programe.

**76/1. Najam opreme – Knjižnica**

Na ovoj poziciji planirana su sredstva za podmirenje troškova najma opreme, konkretno najma multifunkcionalnog fotokopirnog uređaja za potrebe obavljanja redovnog poslovanja knjižnice.

**77. Premija osiguranja**

Troškovi premije osiguranja za zaposlene.

**78. Izdavanje općinskih publikacija**

Općina je pokrenula aktivnosti na izdavanju jedne jedinstvene monografije u kojoj bi bili evidentirani svi ključni podaci vezani uz povijest Općine Sveti Križ Začretje. Dosadašnja izdanja ovakve vrste orijentirala su se više na pojedina uska područja te istima nisu bila ravnomjerno obuhvaćene sve relevantne činjenice vezane uz povijest općine. Također su na ovoj poziciji planirana sredstva i ostalih publikacija u aranžmanu Općine ili organizacije civilnog društva, odnosno udruge ili pojedinca.

**78./1. Ostali nespomenuti rashodi poslovanja – Knjižnica**

Na ovoj poziciji planirani su troškovi vezani uz redovno poslovanje Knjižnice, a nisu specificirani po drugim pozicijama.

**78./2. Usluge platnog prometa**

Na ovoj poziciji planirani su troškovi vezani uz financijsko poslovanje Knjižnice (bankarske provizije, usluge FINA e-Računa i sl.)

**78./3. Računalna oprema – Knjižnica**

Na ovoj stavci planirana su sredstva ukoliko dođe do potrebe za kupnjom određene računalne opreme ili ukoliko je potrebno obaviti servis odnosno popravak postojeće računalne opreme.

**78./4. Uredski namještaj – Knjižnica**

Kako Knjižnica kontinuirano iz godine u godinu nabavlja nove knjige i proširuje knjižni fond suočava se s nedostatkom prostora za pohranu knjiga. Prostora za novi namještaj već nema previše, ali su sredstva planirana za eventualne popravke postojećeg i zamjenu dotrajalog namještaja.

**79. Knjige u knjižnici**

Iz općinskog proračuna sufinancira se nabava knjiga za Knjižnicu. Uz Općinu sredstva za ovu namjenu osigurava Ministarstvo kulture. Godišnje se za Knjižnicu nabavi oko 500 novih naslova.

**GLAVA 02: MUZEJSKO-GALERIJSKA DJELATNOST**

A14. Izdaci za funkcioniranje Žitnice i Galerije Rudija Stipkovića

**80. Električna energija Žitnica i ostali objekti**

Opskrba električnom energijom zgrade Žitnice te ostalih objekata u vlasništvu Općine kao što su društveni domovi, Vinoteka, gospodarske zgrade „Banovina“ i sl.

**81. Plin Žitnica i ostali objekti**

Zbog očuvanja vrijednih umjetničkih djela koja se čuvaju ili su izložena u Žitnici nužno je održavati određenu temperaturu zraka u ovom prostoru. Kako se tamo održava i niz događanja u sezoni grijanja (radionice, koncerti i sl.) nužno je prostor zagrijati za ugodan boravak u istome. Mjesečna rata plina u zimskim mjesecima do sada je iznosila prosječno 3.000,00 - 5.000,00 kn. Na ovoj stavci knjiže se i troškovi grijanja društvenog doma Štrucljevo, Temovec i Vinoteke. U obzir treba uzeti trenutnu pandemiju bolesti COVID-19 uslijed koje je došlo do smanjenog broja događanja u navedenim prostorima te shodno tome i smanjenje potrošnje plina. No, u iščekivanju boljih i pozitivnijih vremena planirana su sredstva u 2022. godini.

**82. Usluge telefona**

Za potrebe funkcioniranja dojavnog sustava za alarm u Žitnici plaćaju se troškovi fiksne telefonske linije.

**83. Održavanje galerije Rudija Stipkovića**

Nužni troškovi za održavanje prostora DVD-a Sveti Križ Začretje koji se ne pokrivaju iz financijskih sredstava koja se isplaćuju DVD-u.

**84. Održavanje zgrade Žitnice**

Troškovi održavanja zgrade. Planirana su veća sredstva kako bi se osvježio izgled Muzeja „Žitnice“ te obnovili dijelovi zgrade koji to zahtijevaju.

**84./1. Utrošena vod Žitnica i ostali objekti**

Na ovoj stavci planirani su troškovi opskrbe vodom za zgradu Žitnice, Vinoteke te društvenih domova i ostalih objekata u vlasništvu Općine Sveti Križ Začretje (Štrucljevo, Temovec).

**85. Ostali izdaci – Žitnica**

Troškovi domjenaka u sklopu događanja u Žitnici uključujući bukete i poklone izvođačima.

**86. Usluge osiguranja Žitnice**

Mjesečni troškovi dojavnog alarma koji je spojen direktno na zaštitarsku službu, te godišnji iznos servisa alarmnog sustava.

**87. Nabava alarma**

Na ovoj poziciji se ne planiraju sredstva.

**GLAVA 03: SAKRALNI OBJEKTI**

**Program: Očuvanje sakralne i kulturne baštine**

A15. Održavanje i uređenje sakralnih objekata i spomenika

**88. Pomoć za uređenje crkve**

Naša Crkva svake godine se barem djelomično obnavlja ili nužno održava. Dio ovih troškova financira se iz općinskog proračuna. Također, Crkva zahtjeva određena novčana sredstva koja je potrebno uložiti u sanaciju štete nastale uslijed potresa.

**89. Sredstva za održavanje pastoralne dvorane**

Kako pastoralnu dvoranu za potrebe nastupa često koriste udruge, a ista se koristi i u vrijeme Tjedna kulture, zabave i sporta iz općinskog proračuna financira se dio troškova održavanja pastoralne dvorane.

**90. Dodatna ulaganja na sakralnim objektima.**

Interventna sredstva za održavanje postojećih i izgradnju ili dogradnju novih sakralnih objekata.

**GLAVA 04: KUD-ovi, sportska društva i društvene djelatnosti**

**Program: Očuvanje kulturne baštine i kulturno-umjetnički amaterizam**

A16. Organizacija manifestacija u kulturi, sportu i zabavi

**91. Sufinanciranje udruga za organizaciju manifestacija**

Od 2016. godine, u skladu sa novim zakonskim propisima obvezni smo provoditi javne natječaje za dodjelu financijskih sredstava svim udrugama. U tom smislu na ovoj poziciji planirana su financijska sredstva za sufinanciranje udruga za organizaciju manifestacija. Prijašnjih godina ova sredstva su se dodjeljivala Udruzi za kulturu, zabavu i sport za organizaciju Prvog glasa Zagorja. Usprkos pandemiji bolesti COVID-19 posljednji Prvi glas zagorja veoma se uspješno održao u svom gotovo punom formatu. Na temelju takvog iskustva planirana su sredstva i za sljedeći 54. po redu Prvi glas zagorja.

A17. Djelatnost kulturno-umjetničkih društava, udruga u kulturi i društvenim djelatnostima

**92. Sufinanciranje udruga za programe i projekte u kulturi i društvenim djelatnostima**

Sredstva za sufinanciranje udruga za programe i projekte u kulturi i društvenim djelatnostima.

A18. Organizacija rekreacije i sportskih aktivnosti

**93. Potpore ostalim udrugama (lovstvo)**

Sredstva za lovačka društva.

**94. Sufinanciranje udruga za programe u sportu**

Sredstva za sportske klubove. Od 2016. godine, u skladu sa zakonskom obvezom sredstva se dodjeljuju putem Zajednice sportskih udruga Općine Sveti Križ Začretje.

**94/1 Ulaganja u sportske objekte**

Na ovoj poziciji planirana su dodatna sredstva za ulaganje u sportske objekte u obliku izrade potrebne projektno planske dokumentacije te određenih građevinskih zahvata na sportskim objektima.

A19. Projekt Općina – prijatelj djece

**95. Izdaci vezani uz projekt „Općina – prijatelj djece“**

Ovu poziciju terete troškovi vezani uz provedbu projekta „Općina – prijatelj djece“ što se prvenstveno odnosi na troškove raznih radionica i programa za djecu.

**95/1. Izdaci za dječje općinsko vijeće**

Na ovoj poziciji planirana su sredstva za rad dječjeg općinskog vijeća.

**RAZDJEL 05: KOMUNALNA INFRASTRUKTURA**

**Program: Održavanje objekata i uređaja komunalne infrastrukture**

A20. Održavanje i ostali izdaci za javnu rasvjetu

**96. Energija za javnu rasvjetu**

S ciljem uštede po ovom pitanju javna rasvjeta ne radi cijelu noć (izuzev samog centra mjesta). Općina svake godine provodi postupak nabave za izbor najpovoljnijeg ponuditelja. Sredstva su planirana prema ostvarenju iz 2021. godine.

**97. Energetska usluga**

U 2022. godini Općina će se uključiti u projekt modernizacije javne rasvjete s primjenom mjera energetske učinkovitosti i zaštite od svjetlosnog onečišćenja po EPC modelu te su sukladno iznijetom na ovoj poziciji planirani troškovi projekta za 2022. godinu.

**98. Usluge održavanja javne rasvjete**

Ovu poziciju terete troškovi usluge na održavanju javne rasvjete do primjene novog modela upisanog u točci 97.

**A21. Održavanje cesta**

**99. Materijal za tekuće održavanje cesta**

Ovu poziciju terete troškovi materijala za tekuće održavanje cesta (cijevi, kanalice i ostali građevinski materijal).

**100. Prometni znakovi i oznake ulica**

Posljednjih godina vrlo često smo suočeni s krađom i uništavanjem prometnih znakova od strane nepoznatih počinitelja što uvelike povećava troškove nabavke prometnih znakova budući se na pojedinim lokacijama znakovi postavljaju i po nekoliko puta. Prosječna cijena jednog prometnog znaka sa postavom iznosi 700,00 kn. Ovu poziciju terete i troškovi iscrtavanja pješačkih prijelaza i sl. Posljednjih godina uočen je nedostatak pojedinih prometnih znakova čija postava je nužna narednih godinama uključujući i nabavu novih prometnih znakova i oznaka planira se njihova nabava i postavljanje.

**101. Održavanje NC-dobava kamenog materijala i rad strojem**

Od 2022. godine dobava kamenog materijala i rad strojem u svrhu održavanja nerazvrstanih cesta na području Općine Sveti Križ Začretje evidentiraju se na jednoj poziciji, odnosno provedbom javne nabave poslovi obavljanja komunalne usluge održavanja nerazvrstanih cesta bit će dodijeljeni jednom izvođaču radova. U tu svrhu planirana su sredstva na predmetnoj poziciji. Detaljna specifikacija održavanja nerazvrstanih cesta utvrdit će se Programom održavanja objekata i uređaja komunalne infrastrukture.

**102. Održavanje građevina odvodnje i oborinskih voda**

Na ovoj poziciji planirana su sredstva za održavanje slivnika i sustava oborinske odvodnje.

A22. Sanacija klizišta

**103. Sanacija klizišta**

Na ovoj poziciji planirana su financijska sredstva za sanaciju klizišta koja su u velikom broju detektirana na području naše Općine. U realizaciji prioritet se naravno daje onima koji ugrožavaju stambene objekte i normalno odvijanje prometa. Najveća klizišta na području Općine, ona u Završju Začretskom su sanirana, no planirana sredstva na ovoj poziciji osigurana su za sanaciju ostalih klizišta čija je sanacija neophodna i neodgodiva obzirom na stanovanje ljudi i normalno odvijanje prometa. Detaljnija specifikacija utvrđuje se Programom građenja komunalne infrastrukture. Važno je napomenuti da se za ovu namjenu već dvije godine zaredom sredstva za sufinanciranje radova osiguravaju prijavom na natječaj Hrvatskih voda.

A23. Uređenje autobusnih stajališta

**104 Uređenje autobusnih stajališta**

Udovoljavajući zahtjevu roditelja djece koja stanuju neposredno uz križanja s novoizgrađenom brzom cestom u 2022. godini planiraju se urediti autobusna stajališta upravo na tim dionicama (Ulica M. J. Zagorke i Ciglenica Zagorska).

A24. Čišćenje, održavanje i uređenje javnih površina

**104/1 i 105. Čišćenje javnih površina**

Ovaj trošak odnosi se na redovito čišćenje i održavanje prvenstveno Trga hrvatske kraljice Jelene i prilaznih ulica, pražnjenje koševa za smeće, metenje i sl.

**106. Hortikulturno uređenje javnih površina**

Sadnja cvijeća, obrezivanje grana i slični vrtlarski poslovi. U skladu s praksom iz proteklih godina u 2022. godini planira se daljnja sadnja drvoreda i cvijeća čime se doprinosi ljepšem izgledu naše sredine.

**107. Košnja**

Košnja trave uz prometnice, te zbog kontinuiranog povećanja dionica i javnih površina koje se na ovaj način održavaju nužno je održati obim ove usluge te shodno tome planirati sredstva. Uređenje okoliša uz biciklističku stazu Sveti Križ Začretje – Štrucljevo i dalje je u nadležnosti Općine kao i obveza da redovitom košnjom zadržimo sadašnji izgled okoliša.

**108. Blagdanske dekoracije**

Usluge kićenja bora i Trga povodom božićnih blagdana, uključujući troškove nabave materijala i ukrasa. Nakon što je kroz prijašnje godine, kao i ove godine nabavljena nova blagdanska dekoracija, u okviru dodatnih lampica i adventskog vijenca također se u 2022. godini planira nastaviti trend nabave dodatnih blagdanskih dekoracija za još ljepši Božićni ugođaj na Trgu.

A25. Groblje

**109. Električna energija**

Troškovi opskrbe električnom energijom za zgradu mrtvačnice.

**110. Voda**

Troškovi tekuće vode u mrtvačnici i na groblju.

**111. Održavanje groblja**

Ovu poziciju terete troškovi održavanja mjesnog groblja u Svetom Križu Začretju koji se temeljem provedenog postupka nabave povjeravaju najpovoljnijem ponuditelju.

A26. Zimska služba

**112. Zimska služba**

Troškovi usluge čišćenja snijega, sipine i soli za posipavanje cesta u zimskim uvjetima.

Program: Održavanje zgrada za redovno korištenje

A27. Održavanje zgrada

**113. Održavanje općinskih zgrada i javnih prostora**

Održavanje zgrade Općine i zgrade „Stare škole“, uređenje prostora koji nam je dodijeljen u zgradi branitelja, te održavanje društvenih domova i ostalih objekata. Prostor u zgradi branitelja nam je dodijeljen na korištenje

od strane Ministarstva državne imovine pod uvjetom da se u njemu provode aktivnosti namijenjene djeci. Preduvjet za provođenje aktivnosti je adekvatno uređenje prostora.

**Program: Dodatne usluge u zdravstvu i preventiva**

A28. Financiranje dodatnih usluga u zdravstvu i preventiva

**114. Deratizacija i dezinsekcija**

Zakonska je obveza za jedinice lokalne samouprave, s ciljem sprečavanja zaraznih bolesti provođenje deratizacije na svojem području. Općina u pravilu provodi jedan krug deratizacije, a troškovi po jednom domaćinstvu iznose cca 18,75 kn. Uz to provodi se deratizacija javnih površina i sustava oborinske odvodnje (18,75 kn po revizionom oknu),a obvezni smo financirati i troškove stručnog nadzora što iznosi 3.750,00 kn.

**115. Higijeničarska služba**

Prema važećim zakonskim propisima obvezni smo financirati sklonište za nezbrinute životinje (u našem slučaju „Luč Zagorja“) te smo dužni financirati uklanjanje nezbrinutih životinja sa javnih površina. Na ovoj poziciji planirani su troškovi za ovu namjenu.

**Program: Izgradnja objekata i uređaja komunalne infrastrukture**

A29. Otplata kredita

**116. Kamate za primljene zajmove**

Obzirom na dugoročni kredit za potrebe izgradnje zgrade dječjeg vrtića planirana su sredstva za otplatu kamata prema dostavljenom Otplatnom planu kreditora.

**117. Otplata glavnice primljenih zajmova**

Obzirom na dugoročni kredit za potrebe izgradnje zgrade dječjeg vrtića planirana su sredstva za otplatu glavnice prema dostavljenom Otplatnom planu kreditora. Na ovoj poziciji planirana su i sredstva povrata kratkoročnog zajma Ministarstva financija po osnovi odgođenih plaćanja poreza na dohodak, te nedostajućih sredstava za povrat poreza na dohodak.

**K2. Izgradnja javne rasvjete**

**118. Izgradnja javne rasvjete**

Na ovoj poziciji prikazani su planirani troškovi izgradnje novih sustava javne rasvjete i proširenja postojećih čija će se specifikacija utvrditi Programom građenja komunalne infrastrukture.

**K3. Izgradnja nogostupa i sustava odvodnje**

**119. Izgradnja nogostupa i sustava odvodnje**

Troškovi izgradnje novih nogostupa i sustava odvodnje čija će je specifikacija utvrditi Programom građenja komunalne infrastrukture. U 2022. godini planirana su znatno veća sredstva za izgradnju istog.

**K4. Izgradnja vodoopskrbnog sustava**

**120. Potpore za izgradnju vodoopskrbnog sustava**

U skladu sa godišnjim programima Zagorskog vodovoda i planovima Općine u proračunu se osiguravaju financijska sredstva koja se doznačuju navedenoj tvrtki za investicije u izgradnju vodoopskrbnog sustava na području Općine. Važno je napomenuti da je dovršenjem vodoopskrbnog sustava „visoka zona“ Klupci stvorena gotovo 99 %-tna pokrivenost sustavom vodovodne mreže za domaćinstva. Za sada imamo zahtjeve od građana koji traže da im se pomogne u sufinanciranju produžetka manjih ogranaka postojeće vodovodne mreže.

**K5. Izgradnja i asfaltiranje cesta**

**121. Izgradnja i asfaltiranje cesta**

Na ovoj poziciji planiraju se sredstva za izgradnju i asfaltiranje cesta koje će se definirati Programom građenja komunalne infrastrukture. U 2022. godini planirana su i sredstva za potrebe saniranja, odnosno asfaltiranja dionica na kojima se provodi projekt Aglomeracije-izgradnje kanalizacijske mreže od strane Zagorskog vodovoda.

**121/1 Rekonstrukcija ceste Žitnica-Gorica**

Na ovoj poziciji nisu planirana sredstva obzirom da su planirana veća sredstva na poziciji asfaltiranje i izgradnje cesta te ukoliko se ukaže potreba za rekonstrukcijom iste mogu se koristiti sredstva s navedene pozicije.

**121/2. Uređenje rekreacijskih staza i odmorišta**

Na ovoj poziciji planirana su sredstva za dovršetak postojeće biciklističke staze Sveti Križ Začretje-Zabok, održavanje iste, nabavu opreme i ostalog te održavanje i izgradnju ostalih rekreacijskih staza i odmorišta na području Općine.

**121/3. Uređenje biciklističkih odmorišta**

Na ovoj poziciji nisu planirana sredstva.

**121/4. Izgradnja i uređenje javnih parkirališta**

Obzirom na završene radove na parkiralištu u ulici O. Woolfa na ovoj poziciji nisu planirana novčana sredstva.

**K6. Izgradnja novog groblja**

**122. Izgradnja i uređenje groblja**

Općina je do sad otkupila zemljište, ishodila građevinsku dozvolu i realizirala dio radova (na sustavu odvodnje i uređenju platoa ispred mrtvačnice) za izgradnju novog groblja. U 2022. godini osigurana su novčana sredstva te se planiraju započeti radovi na izgradnji groblja.

**122/1. Nabava opreme za groblje**

U 2022. godini se ne planiraju rashodi na ovoj poziciji.

**K7. Uređenje društvenih domova**

**123. Održavanje društvenih domova**

Na ovoj poziciji planirana su sredstva za održavanje društvenih domova u vlasništvu Općine, prije svega onog u naselju Ciglenica Zagorska.

**124. Radovi na uređenja društvenih domova**

Pošto su planirana određena sredstva na poziciji Održavanja općinskih zgrada i javnih prostora te sredstva na održavanju društvenih domova, sredstva na ovoj poziciji nisu planirana.

**K8. Izgradnja i uređenje dječjih igrališta**

**125. Izgradnja i uređenje dječjih igrališta**

Ovu poziciju u 2022. godini terete troškovi održavanja i nadopunjavanja postojećih dječjih igrališta te izgradnja novog u naselju Sekirišće, ali i u ostalim naseljima Općine.

**Program: Održivo upravljanje okolišem**

A30. Zaštita okoliša

**126. Odvoz otpada s javnih površina**

Troškovi odvoza miješanog komunalnog otpada s groblja te javnih površina u vrijeme organizacije manifestacija. Troškove pražnjenja zelenih otoka snosi koncesionar. Zbog rasta cijena odvoza otpada nužno je planirati i veća sredstva na ovoj poziciji.

**127. Sanacija divljih odlagališta**

Troškovi rada strojem i zbrinjavanja uklonjenog otpada sa divljih odlagališta (vodotoci, šume i sl.)

**127/1 Naknada za smanjenje količine miješanog komunalnog otpada**

Naknadu naplaćuje Fond za zaštitu okoliša i energetsku učinkovitost na temelju prevelike količine stvaranja miješanog komunalnog otpada u odnosu na dopušteno. Obzirom na sve veću količinu stvaranja istog iz godine u godinu planirana su sredstva na ovoj poziciji. Nadamo se da će se u budućnosti podići razina svijesti mještana i kako će troškovi naknade biti znatno manji od postojećih.

**K8. Reciklažna dvorišta i zeleni otoci**

**128. Reciklažna dvorišta i zeleni otoci**

Na području Općine postavljeni su zeleni otoci. S ciljem uređenja zemljišta na kojem se isti postavljaju i boljeg uklapanja u okoliš iz ove pozicije financiraju se troškovi betoniranja postolja i uređenje ograde. Nakon provedbe projekta nabave spremnika za odvojeno sakupljanje otpada kod Fonda za zaštitu okoliša i energetsku učinkovitost nabavljeni su dodatni spremnici za prikupljanje plastike i papira. Temeljem navedenog obnovit će se postojeći zeleni otoci na način da će se zamijeniti oni dotrajali, promijenit će se neke lokacije zelenih otoka te će se ujedno izgraditi i novi zeleni otoci.

A32. Strateški dokumenti i prostorno-planska dokumentacija

1. **Izrada strateških dokumenata**

Ovu poziciju terete troškovi izrade strateških dokumenata.

1. **Izrada projektne i prostorno-planske dokumentacije**

Ovu poziciju terete troškovi izrade projektne dokumentacije za izgradnju kapitalnih projekata, troškovi izrade geodetskih elaborata za evidentiranje nerazvrstanih cesta te troškovi izrade V. izmjene i dopune Prostornog plana uređenja Općine Sveti Križ Začretje koja je započela ove godine, a realizirati će se tijekom 2022. godine. Naime, u postupku legalizacije uočen je niz nedostataka postojeće prostorno-planske dokumentacije što je nužno ispraviti novim prostornim planom.

1. **Ostale geodetsko-katastarske usluge**

Troškovi katastra i gruntovnice.

**132/1 Sredstva za otkup zemljišta**

Troškovi otkupa zemljišta za realizaciju komunalnih investicija i ostalih projekata Općine.

**132/2 Revitalizacija kulturno-gospodarskog prostora Banovina**

Nakon kupnje kulturno-gospodarskih prostora (staja) te izrade projektne dokumentacije na red su došli konkretni radovi vezani uz revitalizaciju kulturno-gospodarskog prostora Banovina.

U 2022. godini planira se uređenje parka koji će biti uređen na način da omogućava održavanje javnih manifestacija na otvorenom. Uz navedeno planirana su sredstva i za hitnu sanaciju vanjskog zida same građevine.

**RAZDJEL 006 PODUZETNIŠTVO, TURIZAM I POLJOPRIVREDA**

**Program: Sustav poticanja i potpora razvoju gospodarstva, turizma i poljoprivrede**

A33. Potpore razvoju poljoprivrede

1. **. Sufinanciranje programa i projekata udruga u poljoprivredi**

Sredstva za sufinanciranje programa i projekata udruga u poljoprivredi u skladu sa provedenim natječajem za dodjelu sredstava.

1. **. Subvencije poljoprivrednicima**

Sredstva za poticanje razvoja poljoprivrede sukladno novom i ažuriranom Programu potpora u poljoprivredi koji je donesen za sljedeće programsko razdoblje. Važno je napomenuti kako su planirana znatno veća sredstva na ovoj poziciji kao poticaj ulaganja u poljoprivredu i bavljenja poljoprivredom.

1. **. Ostale potrebe u poljoprivredi**

Sredstva za ostale potrebe u poljoprivredi (uređenje pristupnih puteva do poljoprivrednih parcela i sl.)

**135/1 Sufinanciranje troškova poljoprivrednog redara**

Od 2020. godine Općina u suradnji s Gradom Zabokom dogovorila je zapošljavanje poljoprivrednog redara. Poljoprivredni redar zaposlen je sa ciljem provođenja agrotehničkih i srodnih mjera, odnosno rješavanju problematike zapuštenih poljoprivrednih i građevinskih čestica. Poljoprivredni redar zaposlen je u Gradu Zaboku, Općina sufinancira 40% troškova mjesečne plaće budući da dva dana u tjednu poljoprivredni redar ureduje na području Općine. Shodno navedenome planirana su sredstva na ovoj poziciji.

A34. Razvoj turizma

1. **. Poticanje razvoja turizma i troškovi promidžbe**

Izdaci za poticanje razvoja turizma poput postavljanja putokaza, informativnih panoa te troškovi promidžbe u lokalnim medijima (Zagorski list, Glas Zagorja, Radio Stubica). Uz sve navedeno, ovu poziciju terete ostali

troškovi vezani uz promociju Općine koji su u konstantnom porastu te su shodno navedenome planirana sredstva na ovoj poziciji.

**136/1. Nabava opreme za Festival i ostala događanja**

Na ovoj poziciji planirana su sredstva za nabavu opreme za Festival, ali i ostala kulturna i društvena događanja na području Općine, prije svega panele za pod pozornice, ali i ostalog poput štandova, suncobrana i sl.

1. **. Organizacija turističkih manifestacija**

Izdaci za nabavu npr. mesa i ostalog potrošnog materijala npr. za proslavu Martinja i adventske svečanosti. Na ovoj poziciji također su evidentirana sredstva za sve ostale manifestacije koje mjesni odbori, kulturne i sportske udruge organiziraju, a Općina se u određenom dijelu uključuje u organizaciju istog kroz sufinanciranje određenih troškova manifestacije.

1. **. Izdaci za turističku zajednicu**

U skladu s ranije donijetom Odlukom Općinskog vijeća Općina se uključila u osnivanje zajedničke turističke zajednice Općine Sveti Križ Začretje, Krapinske Toplice, Bedekovčina, te gradova Zabok i Pregrada. Za funkcioniranje turističke zajednice obvezni smo iz proračuna izdvojiti financijska sredstva u iznosu od 50.000,00 kn. Također su, sukladno dogovoru s Turističkom zajednicom, planirana i sredstva za provedbu projekta uređenja turističke infrastrukture.

1. **. Širokopojasni internet**

Na ovoj poziciji planirana su sredstva za pilot projekt uvođenja novih tehnologija i svjetlovodne mreže.

A35. Razvoj poduzetništva i unaprjeđenje poduzetničke infrastrukture

1. **. Poticanje razvoja poduzetništva**

U svrhu poticanja poduzetničkih aktivnosti Općina Sveti Križ Začretje uključila se u provedbu Programa poboljšanog kreditiranja poduzetništva i obrta „Kreditom do uspjeha 2014.“, Mjera 1 – Kreditom do konkurentnosti koja će se provoditi u suradnji sa Ministarstvom poduzetništva i obrta, poslovnim bankama i Krapinsko-zagorskom županijom na način da će subvencionirati kamatnu stopu u iznosu od jednog postotnog poena za kredite vezane uz obavljanje proizvodne ili uslužne djelatnosti. Sličan način subvencije kamata vrši se i po ranijim natječajima.

Subvencija kamate po ovom modelu može se ostvariti na osnovu natječaja kojeg raspisuje Krapinsko-zagorska županija sa Ministarstvom poduzetništva i obrta.

U 2020. godini Općina se također uključila u provedbu programa „HBOR – subvencija kredita“ koji provodi Krapinsko-zagorska županija, a namijenjen je mikro, malim i srednjim subjektima malog gospodarstva: trgovačkim društvima, obrtima, fizičkim osobama koje samostalno obavljaju djelatnost, OPG-ovima, zadrugama i profitnim ustanovama koji ulažu na području Krapinsko- zagorske županije, neovisno o sjedištu odnosno prebivalištu. Cilj programa je povoljnije financiranje sektora malog gospodarstva, te lakša dostupnost izvorima financiranja za unapređenje poslovnih aktivnosti i otvaranje novih radnih mjesta, a u sklopu istog Općina financira 1 p.p. kamate.

**Kapitalni projekt: Razvoj Zone malog gospodarstva**

1. **. Razvoj ZMG**

Zona malog gospodarstva opremljena je do te mjere da može prihvaćati nove poduzetnike. U proračunu za 2022. godinu planirana su sredstva za izradu određenih pristupnih i ostalih cesta nužnih za daljnju izgradnju, odnosno širenje Zone malog gospodarstva.

**RAZDJEL 007 SOCIJALNA SKRB**

**Program: Socijalna odgovornost u društvu**

A36. Pomoći socijalno ugroženim građanima

**141/1. Prijevoz umrlih osoba**

Sukladno Zakonu Općina je obvezna financirati prijevoz umrlih osoba u slučaju da se ne može utvrditi uzrok smrti po nalogu nadležnog tijela na obdukciju.

1. **. Pomoći u novcu pojedincima i obiteljima**

Troškovi jednokratnih financijskih pomoći socijalno ugroženim građanima. Obzirom na trend sve većeg povećanja zahtjeva od strane građana, te nepredviđenih troškova koji se javljaju uslijed pojave nesretnih događaja kao što su prije svega požari pa i klizišta, potresi, poplave i sl. planirana su povećana sredstva na ovoj poziciji.

1. **. Pomoći u naravi (ogrijev, režije i prehrana)**

Troškovi prigodnih poklon bonova povodom uskrsnih i božićnih blagdana (cca 50 korisnika sa po 300,00 kn po korisniku), troškovi stanovanja, režija, troškovi drva ogrjev za što financijska sredstva osigurava Županija. Također od prošle godine Općina sufinancira troškove vodoopskrbe za socijalne slučajeve s područja Općine, te je ujedno i donesena odluka kako će se sufinancirati troškovi školske kuhinje za 16 učenika Osnovne škole Sveti Križ Začretje za obitelji od dva i više učenika u OŠ Sveti Križ Začretje i za ostale socijalne slučajeve. Shodno navedenome planirana su sredstva na ovoj poziciji.

1. **. Humanitarne pomoći**

Financijska sredstva za pomoć oboljeloj djeci, humanitarne pomoći i slične akcije.

A37. Humanitarna skrb kroz udruge građana

1. **. Djelatnost Crvenog križa**

Općina je dužna iz proračuna Hrvatskom Crvenom križu isplaćivati financijska sredstva u iznosu od 0,7 % od prihoda poslovanja u prethodnoj godini umanjenih za dodatni udio u porezu na dohodak za decentralizirane funkcije, pomoći izravnanja za decentralizirane funkcije, vlastite prihode i namjenske prihode proračuna.

1. **. Braniteljske i ostale nevladine udruge**

Sufinanciranje troškova programa i projekata braniteljskih i ostalih nevladinih udruga sukladno rezultatima provedenog javnog natječaja.

1. **. Poticaj djelovanja udruga umirovljenika i udruga civilnih invalida**

Sufinanciranje troškova programa i projekata udruga umirovljenika i udruga civilnih invalida.

**RAZDJEL 008 ZAŠTITA OD POŽARA I CIVILNA ZAŠTITA**

**Program: Zaštita od požara**

A38. Vatrogastvo

1. **. Sufinanciranje JVP**

Općina je jedan od suosnivača Javne vatrogasne postrojbe Zabok čiji smo rad obvezni sufinancirati u iznosu od 4% od prihoda poslovanja u prethodnoj godini umanjenih za dodatni udio u porezu na dohodak za decentralizirane funkcije, pomoći izravnanja za decentralizirane funkcije, vlastite prihode i namjenske prihode proračuna. Obzirom na dopis ZJVP u kojem se traži dodatno financiranje od strane jedinica lokalne samouprave planira se povećani iznos sredstava na predmetnoj poziciji.

1. **. Sredstva za vatrogastvo– DVD**

Sukladno Zakonu o vatrogastvu obvezni smo financirati vatrogasnu djelatnost u iznosu od 4 % od prihoda poslovanja u prethodnoj godini umanjenih za dodatni udio u porezu na dohodak za decentralizirane funkcije, pomoći izravnanja za decentralizirane funkcije, vlastite prihode i namjenske prihode proračuna. Od sljedeće proračunske godine osnovat će se Vatrogasna zajednica Općine Sveti Križ Začretje unutar koje će djelovati DVD Brezova i DVD Sveti Križ Začretje te će se putem iste vršiti raspored novčanih sredstava između spomenutih DVD-a.

**149./1.Sufinanciranje nabave interventnog vozila**

U skladu s odlukom Općinskog vijeća svake godine se isplaćuje dodatnih 100.000,00 kn za nabavljeno interventno vatrogasno vozilo.

**Program: Zaštita i spašavanje**

A39. Zaštita i spašavanje

1. **. Izrada planova iz područja zaštite i spašavanja**

Troškovi izrade planova iz područja zaštite i spašavanja. Produžen je ugovor i na narednu godinu s tvrtkom Defensor koja vrši revidiranje, ažuriranje te izradu svih potrebnih planova i izrađuje prateću dokumentaciju vezano uz područje zaštite i spašavanja, uključujući vatrogastvo i zaštitu od požara.

1. **. Sredstva za civilnu zaštitu i HGSS**

Planirana sredstva za opremanje postrojbi civilne zaštite te sredstva za financiranje Hrvatske gorske službe spašavanja.

**151/1. Ostali izdaci za civilnu zaštitu**

Ova pozicija posebno je otvorena 2020. godine zbog pojave pandemije bolesti COVID-19 te su na nju knjiženi svi materijalni i ostali povezani rashodi vezani uz zaštitu i očuvanje zdravlja u ovo vrijeme pandemije. Obzirom da se pandemiji još za sad ne vidi skori kraj planirana su sredstva za troškove nabave zaštitnih maski, dezinfekcijskog sredstva, rukavica i svega ostalog što je nužno za sprečavanje i širenje spomenute pandemije.

RAZDJEL 009 TEKUĆA ZALIHA PRORAČUNA

1. **. Tekuća zaliha proračuna**

Na ovoj poziciji planirana su sredstva u iznosu od 5.000,00 kn koja se mogu utrošiti u skladu sa odredbama Zakona o proračunu

OPĆINSKI NAČELNIK

*Marko Kos, dipl.oec.*